Greta Andersen (født 1. maj 1927 i Woltersgade på Amager i København i Nathanael sogn) er en dansk svømmer og olympisk guldvinder, som senere i livet bosatte sig i Long Beach, Californien, USA. Hun deltog i Sommer-OL i 1948 i London, i disciplinen fri svømning og vand guld i 100 meter samt sølv i 4 × 100 meter stafet.  Biografi Greta Andersen er datter af Charlotte Emerentze Benedikte Nielsen (1898-1960) og hendes mand maskinarbejder Mourits Peter Andersen (1891-1953). Hun begyndte at svømme som 16-årig i svømmeklubben Triton, hvor hun fik den tidligere OL bronzevinder (1932) Else Jacobsen som svømmetræner. I 1946 skiftede hun til Danmarks Kristelige Gymnasiastbevægelse (DKG) hvor hun nu fik gymnastikpædagog Ingeborg Paul-Petersen som træner og svømmede sammen med Karen Margrethe Harup (OL-guld, sølv, bronze 1948) og Fritze Nathansen (OL-sølv 1948).